Gunvor Wibroe (S), 2024-01-18:
Tak for ordet.
Det er, som den fungerende formand, hr. Bjarne Laustsen, siger, min første gang på Folketingets talerstol, så det er både med stor ydmyghed, men også med masser af sommerfugle i maven, at jeg står heroppe i dag.
Jeg vil gerne indlede med at takke forslagsstillerne for at rejse en vigtig debat om udviklingsbistand og hvorfor det er så vigtig at understøtte demokrati, ligestilling, sundhed, menneskerettigheder og uddannelse.
Hamas' frygtelige terrorangreb på Israel og den israelske civilbefolkning den 7. oktober 2023 rystede hele verden og os her i Danmark, og de frygtelige billeder fra terroren, som efterfølgende kom frem, tror jeg aldrig nogen sinde, vi glemmer.
Angrebet på Israel gav jo anledning til, at Danmark på foranledning af regeringen og som andre EU-lande satte bistanden og vores støtte til Palæstina på pause for at screene den og sikre, at dansk udviklingsbistand ikke ryger i de forkerte hænder.
Men en grundig gennemgang viste, at udviklingsbistanden hverken direkte eller indirekte bidrager til terrorbevægelser, og herefter genoptog vi støtten ligesom mange af de andre EU-lande.
Den danske udviklingsbistand til Palæstina er vigtig.
Den bidrager til at understøtte nogle meget sårbare lokalsamfund, og her er et par eksempler på, hvad Danmarks bistand faktisk går til.
Den går til at sikre piger og kvinders rettigheder, sikre børns skolegang og at få flere unge i uddannelse.
Den er med til at udvikle landbruget og opføre infrastruktur, som sikrer vandforsyning til landbruget, herunder at de kan dyrke oliventræer, som så mange lokale bønders levevilkår afhænger af.
Den går til at fremme demokrati og ansvarlige offentlige institutioner, sikre adgang til retshjælp, der er forpligtet til at overholde menneskerettighederne, og så sikrer den også adgang til sundhed og uddannelse for alle de mange internt fordrevne.
Det her er blot et udsnit af mange af de indsatser, som vi støtter, og som der er så hårdt brug for i Palæstina.
De understøtter et mere værdigt liv og levevilkår og styrker reelt levebrød, demokrati, bæredygtig udvikling og stabilitet.
I Socialdemokratiet er vi udmærket klar over, at omstændighederne i Palæstina er meget vanskelige.
Lige nu er udsigterne til varig fred og en tostatsløsning lange, særlig efter Hamas' voldsomme terrorangreb.
Angrebet og den efterfølgende krig har dog tydeliggjort for mange, at vi aldrig må glemme den højspændte konflikt.
Tværtimod er der mere end nogen sinde behov for, at vi fra dansk og europæisk side engagerer os og bidrager til en bæredygtig og positiv udvikling og stabilisering i regionen og yder bidrag, som på sigt kan bane vejen for fred og for en reel og fredelig tostatsløsning mellem Israel og et selvstændigt og demokratisk Palæstina.
Det er den eneste rigtige vej at gå, for stopper vi med udviklingsbistand til Palæstina, går man faktisk ekstremismens ærinde.
Vi kaster civilbefolkningen ud i mere armod og håbløshed, og det kan bane vejen for endnu mere ekstremisme, som kan gøre det lettere for terrorbevægelser som Hamas at rekruttere unge mennesker til terror, død og ødelæggelse.
Fremtidens Palæstina er børnene og de unge, og de skal leve et rigtigt ungeliv.
De skal gå i skole, og de skal uddanne sig til et arbejde og vide og tro på, at der er en fremtid for dem.
For de er nemlig nøglen til et moderne og demokratisk Palæstina.
At stoppe støtten til det og til dem, der kan forme de her unge menneskers fremtid i en positiv retning, vil være katastrofalt i forhold til arbejdet for en fredelig fremtid for Palæstina og Israel og for hele regionen.
På denne baggrund kan Socialdemokratiet ikke støtte forslaget.
Tak for ordet.